་བའི་བཤེས་གཉེན་དུ་འཆར་བས་དེའི་བླ་མ་བསྟེན་པ་གལ་ཆེ། དེའང་མཚན་ཉིད་དང་ལྡན་པའི་བླ་མ་དགོས་ཏེ། བླ་མ་དེས་སེམས་ངོ་སྤྲད་པས་སློབ་མ་དེས་སེམས་རྟོགས། དེས་གསུང་རབ་དང་བསྟན་བཅོས་རྣམས་དགེ་བའི་བཤེས་གཉེན་དུ་འཆར། དེའི་ལྟ་རྟོག་དང་ཉན་པ་གལ་ཆེ་བར་བྱ། དེས་སླར་སེམས་ངོ་སྤྲད་པས་བོགས་ཐོན་པ་ཡིན། དེའི་དུས་སྣང་བ་ཐམས་ཅད་བླ་མར་འཆར་བས། དེའི་དུས་སུ་གཟོད་རི་ལ་འགྲོ་བ་ཡིན། དེ་ལྟར་རི་ལ་སོང་ཞིང་བསྒོམས་པས་ཉམས་རྟོགས་གོང་ནས་གོང་དུ་འཕེལ་བས་མཐར་ཐུག་པ་ཡིན། དེ་ནས་ཕྱི་ནང་གི་ཆོས་ཐམས་ཅད་ལ་རང་བྱན་ཚུད་པ་རྟེན་འབྲེལ་ཡིན། དེའི་སྔོན་གྱི་ལས་བཟང་ངན་རྣམས་རྒྱུ་འབྲས་སྟོང་ཉིད་དུ་འཇུག་པ་ཡིན། འོན་ཀྱང་ཉམས་རྟོགས་མེད་ཀྱང་རི་ལ་འགྲོ་ན་བླ་མ་དང་སངས་རྒྱས་བྱང་ཆུབ་སེམས་དཔའ་རྣམས་ཀྱིས་བྱིན་གྱིས་རློབ་པ་དང་། དཔའ་བོ་དང་མཁའ་འགྲོ་མ་རྣམས་ཀྱིས་ཐད་སོའི་དངོས་གྲུབ་སྟེར་བ། རྒྱུད་སྲུང་ཆོས་སྐྱོང་རྣམས་ཀྱིས་བར་ཆད་སེལ་བ། སྒྲུབ་པ་པོའི་གྲོགས་བྱེད་པ། དེ་ཁོ་རང་རྣམས་ཀྱི་ཞལ་གྱིས་བཞེས་པ་ཡིན་པས་དམ་ལས་མི་འདའ་གསུང་། འོན་ཀྱང་གང་ཟག་དེའི་བསམ་པ་དམ་ཚིག་ལ་རག་ལས་གསུང་། ཡང་བླ་མ་རིན་པོ་ཆེའི་ཞལ་ནས་མདོ་རྒྱུད་རྣམས་སུ་བཤད་པའི་ཡུལ་ཉི་ཤུ་རྩ་བཞི། གནས་སུམ་ཅུ་སོ་གཉིས་དང་། དུར་ཁྲོད་ཆེན་པོ་བརྒྱད་ལ་སོགས་ཀྱི་དངོས་གྲུབ་ཀྱི་གནས་སུ་འདོད་པས། དེ་དཔའ་བོ་དང་དཔའ་མོའི་གནས་ཡིན་ཏེ། ཀྱཻ་རྡོ་རྗེའི་བརྟག་པ་ཕྱི་མའི་ལེའུ་གཉིས་པ་ལས། དང་པོར་སྟོང་ཉིད་བསྒོམ་པར་བྱེད། ། གནས་ནི་གང་དུ་བསྔགས་པའི་སེམས། ། གཉིས་སུ་མཉམ་གཞག་འགྲུབ་འགྱུར་བའི། ། གནས་ནི་བཟང་པོ་ངེས་པར་བརྟག། ཅེས་པ་དང་། ལེའུ་དྲུག་པ་ལས་ཀྱང་། ཤིང་གཅིག་དང་ནི་དུར་ཁྲོད་དམ། ། མ་མོའི་ཁྱིམ་དང་མཚན་མོ་དང་། ། ཡང་ན་དབེན་པའམ་བས་མཐའ་རུ། ། སྒོམ་པ་བཟང་པོ་བརྗོད་པར་བྱ། ། ཞེས་གསུངས་པས། དང་པོ་རབ་ཀྱི་གང་ཟག་རི་ལ་ཕར་འགྲོ་བས། མན་ངག་ཟབ་མོ་རྣམས་གནད་དུ་བསྣུན་པས་གྲུབ་པ་ཐོབ་པ་ཡིན་པས། དེའི་རྒྱུ་མཚན་ནི་དུར་ཁྲོད་ཀྱི་དཔའ་བོ་དཔའ་མོ་རྣམས་རྩ་དང་ཡི་གེའི་ཚུལ་དུ་ནང་དུ་གནས་ཡོད་པས། དེའི་རྟེན་འབྲེལ་གྱིས་ཕྱི་རོལ་ཏུ་དེ་ལྟར་སྣང་བ་ཡིན་པས། སྤྱི་གཙུག་ཏུ་ཛ་ལན་དྷ་རར་ཟེར། དེར་དཔའ་བོ་མ་ཧཱ་ཀཾ་ཀ་ལ་ཞེས་པ་དང་། གཏུམ་མོའི་མིག་ཅན་མ་དང་ཡབ་ཡུམ་གྱི་ཚུལ་དུ་གནས་པ་དང་། གཞན་ཡང་དཔྲལ་བ་དང་། ལྟག་པ་དང་། མིག་དང་། རྣ་བ་དང་། ཡན་ལག་རྣམས་ལའང་། དེ་ལྟར་ལྷ་དྲུག་ཅུ་རྩ་གཉིས་ཀྱི་དཀྱིལ་འཁོར་ཡོད་པས། ནང་གི་དཔའ་བོ་དང་དཔའ་མོ་རྩ་དང་རླུང་དང་བྱང་ཆུབ་ཀྱི་སེམས་ཡིན་པས། ནང་གི་རྩ་མདུད་གྲོལ་ཞིང་ཁམས་བརྟན། རླུང་ལས་སུ་རུང་བ་ནང་གི་དཔའ་བོ་དང་དཔའ་མོ་ཡིན་པས། དེས་ཕྱིའི་དཔའ་བོ་དང་ནང་གི་དཔའ་མོ་དབང་དུ་སྡུད་པ་ཡིན། དེས་ཇི་བཞིན་པའི་དངོས་གྲུབ་ཐོབ་པ་ཡིན། དེ་ལྟར་གནས་པ་དེ་ཐ་མལ་པའི་དུས་སུ་བག་ལ་ཉལ་དུ་གནས་པ་ལ། སད་པར་བྱེད་པ་བླ་མའི་གདམས་ངག་དང་བརྩོན་འགྲུས་དང་། དམ་ཚིག་དང་ལྡན་པའི་སློབ་མ་དེས་ལུས་ཀྱི་འཁྲུལ་འཁོར། སེམས་ཀྱི་དམིགས་པ་རླུང་གི་མན་ངག་གསུམ་གྱིས་གནད་དུ་བསྣུན་པའི་དུས་སུ། བག་ལ་ཉལ་དེ་སད་པ་ཡིན། དེ་སད་ནས་ཇི་ལྟར་འདོད་པ་བཞིན་དུ་འགྲུབ་པ་ཡིན་ཏེ། ཕྱིའི་ཨུ་རྒྱན་སྤྲུལ་པའི་གྲོང་ཁྱེར་གྱི་ཡོན་ཏན་རྣམས་ཀྱང་དབང་མེད་པར་རང་གི་དབང་དུ་འདུ་བ་ཡིན། དབང་པོ་འབྲིང་གི་དགེ་སྦྱོར་ལ་བོགས་ཐོན་པའི་ཐབས་ལ་རི་ལ་འགྲོ་དགོས་པ་ཡིན། སྤྱིར་རི་ལ་འགྲོ་བའི་བསམ་པ་ནམ་སྐྱེས་པའི་དུས་སུ་རི་ལ་འགྲོ་དགོས་པ་ཡིན་ཏེ། དེའང་ཕལ་གྱིས་རི་དྲན་པ་མ་ཡིན་ཏེ། སྔོན་གྱི་རྒྱུ་སོང་གི་འབྲས་བུ་ཡོད་པའི་སྟོབས་དང་། དཔའ་བོ་མཁའ་འགྲོ་རྣམས་ཀྱི་ཐུགས་རྗེའི་འོད་ཟེར་གྱིས་བསྐུལ་བ་དང་། ནང་གི་རྩ་དང་རླུང་གི་རྟེན་འབྲེལ་འགྲིག་ཚད་པ་ཡིན་པས། དེའང་རང་གི་གང་ལ་འབྲེལ་ཡོད་ངེས་པ་དེ་ལ་འགྲོ། རང་སེམས་ལ་རི་ལ་ཁྱད་མེད་ནའང་བླ་མས་ལུང་གང་བསྟན་པའི་རི་དེ་ལ་འགྲོ། དེ་ཡང་རི་ཆོས་ཀྱི་མན་ངག་རྣམས་ཤེས་པར་བྱས་ལ། ཇི་ལྟ་བ་བཞིན་ཉམས་སུ་བླངས་པས་དངོས་གྲུབ་ཐོབ། གལ་ཏེ་སྒོམ་སྐྱོན་བྱུང་ན་སྔོན་གྱི་ལས་བཟང་ངན་གང་ཤས་ཆེ་བ་དེ། དགེ་སྦྱོར་ཉམས་སུ་བླངས་པས་སློང་བ་ཡིན་པས། ལས་ངན་ཤས་ཆེ་ན་ན་ཚ་སྡུག་བསྔལ་མི་ལེགས་པ་རྣམས་སྨིན་པས། བླ་མ་དེ་རྒྱུ་ལམ་འབྲས་བུ་ལ་མཁས་པས། དེ་ཇི་བཞིན་པར་བཅོས་པ་ནི་ནད་ཀྱི་རིགས་ལ་ཚ་གྲང་གང་ཡིན་གྱི་གཉེན་པོར་དམིགས་པ་དང་བསྟུན་དགོས་པས་དེ་ལྟར་ཤེས་པར་བྱ། སྤྱིར་བར་ཆད་ཐམས་ཅད་དངོས་གྲུབ་ཏུ་བསྒྱུར་མཁན་ནི་རང་གི་སེམས་ཡིན། སེམས་རྣམ་པར་མི་རྟོག་པའི་ཡེ་ཤེས་ཡིན་ཏེ། དེ་ལ་བར་ཆད་ཀྱི་གླགས་མེད། སེམས་འཁྲུལ་པས་དབང་བྱས་མི་མཐུན་པ་རྣམས་འོང་སྟེ། མན་ངག་འདི་ལྟར་གོ་དགོས་པས། རང་གི་ལུས་ལས་དང་བཅས་པས་ལུང་མ་བསྟན་པ་དང་། ངག་ལས་དང་བཅས་པས་ལུང་དུ་མ་བསྟན་པ་དང་། ཡིད་ལས་དང་བཅས་པས་ལུང་དུ་མ་བསྟན་པ་དེ་ཅི་འདྲ་བ་ཡང་ཉན་པས། དཔེར་ན་རྒྱལ་པོ་ལ་སོགས་པ་མི་དང་མི་མ་ཡིན་པ་གཞི་བདག་ལ་སོགས་པས་བར་དུ་གཅོད་ན་ཁོ་ལ་བྱམས་སྙིང་རྗེ་ཚད་མེད་པ་སྐྱེས་ན། བྱང་ཆུབ་སེམས་ཀྱིས་ཁོ་བྱིན་གྱིས་བརླབས་པས། ཁོའི་གནོད་སེམས་ཞི་བའི་འོག་ཏུ། ཕན་བདེ་བསམ་གྱིས་མི་ཁྱབ་པ་སྒྲུབ་པས་ཁོང་རྣམས་ཀྱིས་རང་གི་གྲོགས་བྱེད་ཅིང་། རང་གི་ཆོས་སྐྱོང་དུ་འོང་བ་ཡིན། ཁོ་ལ་ཞེ་སྡང་སྐྱེས་ཤིང་རྫས་དང་དྲག་སྔགས་ཀྱི་སྦྱོར་བ་བྱས་ན། འདྲེ་སེམས་ལས་བྱུང་བའི་གནད་ཀས་སེམས་ཞེ་སྡང་འབར་བས་ཁོ་ནུས་པ་ཇེ་ཆེ་ལ་འགྲོ་བས་བར་དུ་གཅོད་པ་ཡིན། སྤྱིར་ལྷ་ཡིན་ངེས་ཀྱང་འདྲེར་བཟུང་ན་འདྲེར་འགྱུར་བ་ཡིན། འདྲེ་ཡིན་ངེས་ཀྱི་ལྷར་བཟུང་ན་ལྷར་འགྱུར་བ་ཡིན། དེ་ལྟར་འཁྲུལ་རྟོག་དེ་ལུས་ངག་ཡིད་གསུམ་ལུང་མ་བསྟན་ལས་བྱུང་བ་ཡིན། སེམས་ཅན་རྣམས་རྩ་རླུང་ཁམས་གསུམ་གྱི་རྟེན་འབྲེལ་ལོག་པའི་དུས་སུ་རྣམ་རྟོག་ལས་སུ་མི་རུང་བས་དེ་ཡང་རྩའི་སྙིགས་མ་གཏི་མུག་ཏུ་གནས། དེའི་རྐྱེན་གྱིས་ས་བདག་ཀླུ་གཉན་ལ་སོགས་པས་བར་དུ་གཅོད། དེའི་འབྲས་བུས་དུད་འགྲོར་སྨིན། ཐིག་ལེའི་སྙིགས་མ་འདོད་ཆགས་སུ་སྨིན། དེའི་རྐྱེན་བསེན་མོ་ལ་སོགས་པས་བར་དུ་གཅོད། དེའི་འབྲས་བུ་ཡི་དྭགས་སུ་སྨིན། རླུང་གི་སྙིགས་མ་ཞེ་སྡང་དུ་གནས། དེའི་རྐྱེན་གྱིས་རྒྱལ་པོ་ལ་སོགས་པ་ཕོ་གདོན་གྱིས་བར་དུ་གཅོད། དེའི་འབྲས་བུ་དམྱལ་བར་སྨིན། དེ་གསུམ་ལ་བརྟེན་ནས་བར་སྐབས་ཀྱི་དགེ་བ་ཆ་ཤས་ཀྱིས་འདྲེས་པས་མཐོ་རིས་ཀྱི་གནས་གསུམ་དུ་སྨིན་པས་དེ་ལ་གྲོགས་ཆེན་པོ་མེད། རྟེན་འབྲེལ་དེ་ལྟར་དུ་གོ་བའི་རྣལ་འབྱོར་པས། ཐབས་ཐུན་མོང་མ་ཡིན་པ་ལ་བརྟེན་ནས་གནད་ཆེ་བར་བསྣུན། རྩ་ལས་སུ་རུང་བའི་དུས་སུ་དྭངས་མས་མི་རྟོག་པའི་ཉམས་བསྐྱེད། དེ་སྦྱངས་པས་འབྲས་བུ་ཆོས་སྐུ་མངོན་དུ་བྱེད། ཐིག་ལེ་ལས་སུ་རུང་བའི་དུས་སུ། དྭངས་མས་བདེ་བའི་ཉམས་བསྐྱེད། དེ་སྦྱངས་པའི་འབྲས་བུ་ལོངས་སྐུ་མངོན་དུ་བྱེད། རླུང་ལས་སུ་རུང་བའི་དུས་སུ། དྭངས་མས་གསལ་བའི་ཉམས་བསྐྱེད། དེ་སྦྱངས་པའི་འབྲས་བུ་སྤྲུལ་སྐུ་མངོན་དུ་བྱེད། དེ་སེམས་བསྐྱེད་བསྔོ་བ་ལ་རིམ་པའི་ཆོས་རྣམས་དང་སྦྱར་ནས་སངས་རྒྱས་ཀྱི་རྒྱན་དང་རོལ་པ་ཕུན་སུམ་ཚོགས་པ་བསམ་གྱིས་མི་ཁྱབ་པ་རྣམས་མངོན་དུ་བྱེད། དེ་རྩ་རླུང་གི་སྐྱོན་ཡོན་འབྱུང་ཚུལ་ཡིན་གསུང་། དེ་ལྟར་ཡོན་ཏན་གྱི་ཆ་རང་ལ་ཡོད་པ་དེ་གནད་དུ་བསྣུན་པ་ལ། ཕྱི་རོལ་གྱི་རྐྱེན་མི་འབྱུང་བ་རང་དགའ་ཨང་ཞུས་པས། བླ་མ་རིན་པོ་ཆེའི་ཞལ་ནས། དེ་ཡིན་ཡོན་ཏན་གྱི་ཆ་བག་ཙམ་མེད་པར་རྐྱེན་མི་འབྱུང་བས། དྲན་པ་ལ་ཡོན་ཏན་ཡོད་པ་ལ་བོགས་འདོན་དུ་རྐྱེན་གང་ཡང་རུང་བ་རེ་སྐྱེ་ལ། དང་པོ་ངོས་ཟིན་པར་བྱས་ལ། རྐྱེན་དེ་ཚར་བཅད་པ་དང་། སོར་བཞག་པ་དང་། རྗེས་སུ་བཟུང་བ་དང་གསུམ་ཡིན། དམིགས་པས་ཚར་བཅད། བྱམས་པས་རྗེས་སུ་བཟུང་། དང་པོར་སྤང་བླང་མེད་པར་བཞགའུབས་ཀྱི་བསྡུས་ན་རིར་འགྲོའམ། ཁམས་སུ་འགྲོ་ཡང་རུང་བས། དངོས་གྲུབ་ཐམས་ཅད་གཟུང་འཛིན་གྱི་རྟོག་པ་ནང་དུ་གནས་པ་ལས་འབྱུང་ལ། ཉེས་སྐྱོན་ཐམས་ཅད་ནི་གཟུང་འཛིན་གྱི་རྟོག་པ་ཕྱིར་འཕྲོས་པ་ལས་འབྱུང་བས་འཁོར་འདས་ཀྱི་རྩ་བ་འདིས་གོ་དགོས། དེའི་ཕྱིར་ན་ངས་འཁོར་འདས་ཀྱི་ཆོས་ཐམས་ཅད་རང་གི་སེམས་ཡིན་བྱས་པའི་རྩ་བའང་འདི་ཡིན། དེའི་ཕྱིར་ན་ངས་བཅུ་ཆོས་ཟབ་པར་བྱེད་པའང་གོའམ་གསུང་། དེ་ལྟར་ལགས་བླ་མ་རིན་པོ་ཆེ། ཞུས་པས་ཞལ་སྔ་ནས། དུས་མིན་ལ་བླ་མ་དྲན་པ་ལ། བཟང་དྲན་ངན་དྲན་གཉིས་ཡིན། བླ་མ་དྲན་པ་ལ་བར་ཆད་དུ་འགྲོ་བ་ཡང་ཡོད། ཅི་སྟེ་ན། དགེ་སྦྱོར་གནད་དུ་བསྣུན་པའི་དུས་སུ་བླ་མ་དྲན་ཞིང་གདུང་བ་སྐྱེས་ནས་དྲན་པ་ཡང་ཡོད། ལ་ལ་སྒོམ་ཉམས་སྐྱེས་ནས་བཤད་སྙིང་འདོད་ནས་དྲན་པ་ཡང་ཡོད། ལ་ལ་ཆོས་ཀྱི་གོ་རྟོགས་བྱུང་ནས་དྲན་པ་ཡང་ཡོད། ལ་ལ་ཆོ་འཕྲུལ་བྱུང་ནས་དེ་ལ་འཇིགས་ནས་དྲན་པ་ཡང་ཡོད། ལ་ལ་ལྟོ་དང་གོས་ཀྱིས་དྲན་པ་ཡང་ཡོད། དེ་ནི་ཡོན་ཏན་གྱི་ཆ་ཕྲ་མོ་ཞིག་འོང་ཚད་པ་ཡིན་པས། དེ་བདུད་ཀྱིས་ཚོར་ནས་ཁོས་བར་ཆོད་རྩོམ་ནས་བླ་མ་དྲན་པར་བྱེད་ཅིང་། རྟོག་པ་ཇེ་འཕྲོ་ལ་བཏང་ནས། ས་དེ་ནས་ལངས་ལ་འགྲོ་དགོས་སྙམ་པ་བྱེད། དེའི་དུས་ན་གཉེན་པོས་མ་ཟིན་ན་བར་ཆད་དུ་འགྲོ་བ་ཡིན་པས། བར་ཆད་དུ་མི་འགྲོ་བའི་ཐབས་ནི། ཞབས་རྗེས་དགོས་པའི་རྒྱུ་མཚན་ཡང་འདི་ཡིན་པས། རང་གི་མདུན་དུ་བྲིས་སྐུ་ཡོད་ནའང་བཀྲམ། ཡིད་ཀྱིས་བླ་མ་སྤྱན་དྲངས་ལ་རྟེན་དེ་དང་དབྱེར་མེད་དུ་ཞལ་མངོན་སུམ་དུ་བཞུགས་པར་བསམ་ལ། ཡན་ལག་བདུན་པ་འབུལ། གསོལ་བ་དྲག་ཏུ་གདབ། དེ་ནས་སྔར་ཇི་ལྟར་འདོད་པའི་གསུང་གླེང་གིས་དྲི་རྟོག་ཅི་འདོད་ཡིད་ཀྱིས་བྱས་ལ། སྔར་རི་ཆོས་གསུང་པའང་སྐབས་འདིར་གསུངས་པར་བསམས་ལ། ཡང་ནས་ཡང་དུ་རང་ལ་བསྟིམ། བླ་མའི་བཞུགས་གནས་དང་རང་འདུག་ས་དབྱེར་མེད་དུ་བྱས་ནས། བཅུ་ཆོས་ཀྱིས་གནད་དུ་བསྣུན་པས་ཐམས་ཅད་རང་སེམས་ཡིན་པའི་གནད་ཀྱི་དེས་བར་ཆད་ཀྱིས་མི་ཚུགས་པ་དང་། གནས་རི་ལ་ཟུག་པའི་རྒྱུ་ཡིན། དེ་ལ་བླ་མ་དྲན་པ་ནི། མོས་གུས་རབ་ནི་བླ་མ་ཆོས་སྐུར་མཐོང་ཞིང་། ཕྱག་རྒྱ་ཆེན་པོའི་ངང་ལ་གསོལ་བ་བཏབ་པས་རང་ལ་ཉམས་མྱོང་དང་རྟོགས་པ་སྐྱེ། མོས་གུས་འབྲིང་གིས་བླ་མ་ལ་ལོངས་སྐུར་མཐོང་ཞིང་བསྐྱེད་རིམ་གསལ་བའི་ངང་ནས་གསོལ་བ་བཏབ་པས་འཕྲིན་ལས་བཞི་འགྲུབ་པ་ཡིན། མོས་གུས་ཐ་མས་ནི་བླ་མ་སྤྲུལ་སྐུར་མཐོང་ཞིང་། བྱང་ཆུབ་སེམས་ཀྱི་ངང་ལ་བཞག་གསོལ་བ་བཏབ་པས་གཞན་དོན་འབྱུང་བ་ཡིན། དེ་ནི་བླ་མ་དྲན་ཅིང་གསོལ་བ་བཏབ་པའི་མན་ངག་ཡིན། དེ་ལྟར་ཡང་རྗེ་ཕག་མོ་གྲུ་པའི་ཞལ་ནས། བྱང་ཆུབ་མཆོག་ཏུ་སེམས་བསྐྱེད་ནས། ། ཡི་དམ་ལྷ་ཡི་ང་རྒྱལ་གྱིས། ། བླ་མ་སྤྱི་བོར་སྤྱན་དྲངས་ལ། ། སངས་རྒྱས་འདུ་ཤེས་བསྐྱེད་པར་བྱ། ། སེམས་ལས་བྱུང་བའི་མཆོད་པ་འབུལ། ། བདག་གི་དགེ་སྦྱོར་འཕེལ་བ་དང་། ། རྟོགས་པ་བསྐྱེད་པར་གསོལ་བ་གདབ། ། ཅེས་གསུངས། ཡང་ཚན་གཅིག་གི་རི་ཁྲོད་དུ་འདོད་ཡོན་ཡིད་ལ་ཏུང་ཏུང་བྱེད་ཅིང་བསྒོམ་ན་རི་དང་དགེ་སྦྱོར་གྱི་གནད་ཀྱིས་འདོད་ཡོན་ཇི་ལྟར་འདོད་པ་བཞིན་དུ་འོང་། དེ་བདུད་ཀྱི་ཚོར་ནས་འོང་དུ་བཅུག་པ་ཡིན། དེ་ནས་དགའ་དགའ་སྤྲོ་སྤྲོ་བྱས་ན་དེ་བས་ཆེར་འདོད་པ་བཞིན་དུ་འོང་། དེས་དགེ་སྦྱོར་གྱི་བར་དུ་བཅད་པས་མི་མཐུན་པའི་ཕྱོགས་ཐམས་ཅད་དེར་འོང་བ་ཡིན། དེ་བར་ཆད་ཡིན་པས་ངོས་ཟིན་དགོས། ངོས་ཟིན་ནས་བཅོས་པའི་ཐབས་ནི་འདོད་ཡོན་ཡིད་ལ་སྐྱེས་པ་དེ་རྩ་བ་རྒྱུ་འབྲས་ཞིབ་ཏུ་རྩིས་ནས་དེ་ལ་བློ་ལོག་པར་བྱས་ལ། ཡིད་ལ་མི་བྱེད་པའི་ངང་ལ་བཞག་པ་དང་། འདོད་ཡོན་སྣང་ཚད་རྣམས་ལ་བློ་ལོག་པ་དང་དེས་ཁོ་སྐྱེངས་པ་ཡིན་པས་ཞི་བར་འོང་བ་ཡིན་གསུང་། ཡང་རི་ཁྲོད་དུ་ཟས་ལ་སོགས་པའི་མཐུན་རྐྱེན་འཛོམ་པ་ཤིན་ཏུ་དཀའ་མོད་ཀྱིས། མ་འཛོམ་པ་རང་གིས་བར་ཆད་དུ་འགྲོ་ཞུས་པས། ཡང་བླ་མ་རིན་པོ་ཆེའི་ཞལ་ནས་སྤྱིར་ལམ་ཉམས་སུ་ལེན་པའི་དུས་སུ། བདེ་བས་བདེ་བ་བསྒྲུབ་པ་དང་། སྡུག་བསྔལ་གྱིས་བདེ་བ་བསྒྲུབ་པ་གཉིས་ཡིན་ཏེ། དང་པོ་ནི་ཚེ་སྔ་མ་ལ་བསོད་ནམས་བསགས་པའི་མཐུས། ཚེ་འདི་ལ་མཐུན་རྐྱེན་འཛོམ་པ་ནི་བདེ་བ་བསྒྲུབ་པ་ཡིན། གཉིས་པ་ནི་ཚེ་སྔ་མ་ལ་ཚོགས་མ་བསགས་པས། འདིར་ལས་ངན་གྱི་འབྲས་བུས་ཚེ་འདི་ལ་མཐུན་རྐྱེན་མ་འཛོམས་པ་ཡིན་ཏེ། དེ་ལྟར་ཤེས་པར་བྱས་ལ་ལྟོ་གོས་གཉིས་ལ་གྱོང་བསྐུར་ཞིང་བསྒྲུབ་པ་བྱས་ན་དབང་པོ་རབ་ཚེ་འདིར་ཡང་མཐུན་རྐྱེན་འཛོམས་པར་འོང་བ་དང་། འབྲིང་ཚེ་ཕྱི་མར་ཕུན་སུམ་ཚོགས་པར་སྨིན་པ་དང་། དེ་ནི་སྡུག་བསྔལ་གྱིས་བདེ་བ་བསྒྲུབས་པ་ཡིན། འོན་ཀྱང་རི་ཁྲོད་དུ་སྡོད་པ་རྣམས་རྒྱགས་ཀྱིས་མི་ཕོངས་པའི་རྟེན་འབྲེལ་ནི། གཅིག་པུ་གཉིས་སུ་མེད་པར་རི་ཁྲོད་དུ་སྡོད་པའི་དུས་སུ། རེ་ས་སྐྱབས་གནས་དཀོན་མཆོག་གསུམ་ལས་མེད་པའི་སྟོབས་ཀྱིས། དེའི་དུས་སུ་ཡིད་ལ་དེ་གསུམ་བྱེད་པ་ཡིན། དེ་ཐུགས་ཀྱིས་དགོངས། སྤྱན་གྱིས་གཟིགས་པས་གསོལ་བ་དྲག་ཏུ་གདབ་ཅིང་ཡན་ལག་བདུན་པ་འབུལ་བ་དང་། འབྱོར་ཚད་ཀྱིས་རྒྱ་ཁབ་ཙམ་གྱི་གཏོར་མ། རྒྱ་སྲན་ཙམ་གྱི་རིལ་ལུ། ཐ་ན་ཆུ་གཙང་མ་ཕོར་རེ་ཙམ་འབུལ་བ་ལ་བརྩོན་པར་བྱས་ན། རྒྱགས་ཀྱིས་མི་ཕོངས་པ་ཡིན། གཞན་ཡང་བར་ཆད་མི་འོང་དངོས་གྲུབ་ཉེ་བ་དང་། ཡོན་ཏན་དཔག་ཏུ་མེད་པ་འབྱུང་བ་ཡིན། དེ་ཡང་རང་འདོད་པས་ཏུང་ཏུང་བྱར་མི་བཏུབ་པས་འགྲོ་བ་གཞན་མཐའ་དག་ལ་བློ་རྩེ་གཏད་ཅིང་། བྱང་ཆུབ་ཀྱི་སེམས་ཀྱིས་གཏོར་མ་བྱས་ན་ཡོན་ཏན་དུ་འོང་བ་ཡིན་པ་དང་། དགེ་བ་ཡང་དེ་དང་འདྲ་བ་རྣམས་ཀྱི་དོན་དུ་བསྔོ་གསུང་། ཡང་བླ་མ་རིན་པོ་ཆེའི་ཞལ་ནས། ཁྱེད་རྣམས་ངའི་ཆོས་འདི་རྣམས་གནད་གཅིག་པས། གཙུག་ལག་ཁང་དང་གནས་ཁང་རབ་གནས་བྱེད་པ་དང་། རི་གང་ལ་བསྡད་ཀྱང་སྒྲུབ་གནས་སུ་འོང་བའི་རྟེན་འབྲེལ་རབ་གནས་དང་འདྲ། དེ་ཇི་ལྟར་ཡིན་སྙམ་ན་ཐམས་ཅད་བསམ་པའི་རང་གཟུགས་ཡིན་པས་བསྒྲུབ་པ་ཙཱ་རི་དང་ལ་ཕྱི། ཏི་སེ་གང་ལ་མོས་པ་ནི་སྔོན་གྱི་འབྲེལ་པ་ཟབ་པའི་རྟགས་ཡིན། ཁམས་དབུས་གང་ཡིན་དུ་རི་ཁྲོད་བྱེད་པ་རྣམས་ཀྱིས་དཔེར་ན། ཙཱ་རི་ལ་མོས་པ་རྣམས་ཀྱིས་དེར་འགྲོ་བར་མ་བྱུང་ན། གཞན་གང་ལ་འགྲོ་འདོད་པ་དེ་ཙཱ་རིར་བསམ་ཞིང་སེམས་དེ་ལྟར་བསྐྱེད་པ་དང་། ཤིང་འཐུ་བ་དང་། ཆུ་གཅུ་བ་ལ་སོགས་པ་ཐམས་ཅད་ཙཱ་རིའི་ཆུ་ཤིང་དུ་བསམ། གཏོར་མ་ཡང་ཙཱ་རིའི་གཞི་བདག་དང་རི་དེའི་གཞི་བདག་དབྱེར་མེད་བྱ་ཞིང་འབུལ། ཕྱིན་མ་ཐག་ཏུ་ཡང་རི་དེ་ཙཱ་རིར་བསམ་ཞིང་རང་ཡི་དམ་བླ་མ་བསྒོམས་པའི་ཐུགས་ཀ་ནས་འོད་ཟེར་འཕྲོས་པས་ཙཱ་རི་ལ་ཕོགདེ་འོད་དུ་ཞུ་ནས་གསེར་གྱི་ཡི་གེ་ལམ་གཅིག་ཏུ་བསམས་ནས་འོད་དེ་ཚུར་བླངས་པས་རང་གི་གནས་ཀྱི་རི་ལ་བསྟིམ་པས། ཐིམ་པ་ཙམ་གྱིས་རི་དེ་འདུག་ཚུལ་དབྱིབས་ཇི་ལྟ་བར་ལམ་གྱིས་གྱུར་པར་བསམས་ལ། རང་ཡི་དམ་རྟེན་འབྲེལ་སྙིང་པོ་བརྒྱ་རྩ་བརྒྱད་བདག་གིས་བཟླས་ཤིང་། ནས་ཀྱི་མེ་ཏོག་དོར། ཨོཾ་ཨཱཿཧཱུྂ་བརྒ